09.01.2020
Аҧсны Аҳәынҭқарра Ахада Рауль Ҳаџьымба Ашәарҭадара Ахеилак аилатәара аихшьалақәа рыла аҳәамҭа ҟаиҵеит.
Ахада иҟаиҵаз ааҧхьараҟны иҳәоуп:
«Ҳаҭыр зқәу атәылауаа,
Аҟәа ақалақь аҟны аҵыхәтәантәи ахҭысқәа инарымаданы, шәышҟа схы нарханы, аҳәара ҟасҵоит апровокациақәа шәыҽрылашәымгаларац, аҭынчра аиқәырхаразы. Аконституциа агарант иаҳасабала сара сганахьала иаҭаху анапынҵақәа зегьы ҟаҵоуп аҭагылазаашьа азинтә ҳәаақәа ирҭымҵразы. Имариам абри аҭагылазаашьаҟны аҭынчра еиқәырханы ҳҳәынҭқарра ашәарҭара иҭаҳмыргалроуп. Аҳәынҭқарратә усбарҭақәа зегьы аштаттә режим ала аус руеит. Амчратә еилазаарақәа рмаҵзурақәа рынагӡара арежим ҕәҕәахьы ииагоуп. Ианаҭахха, атәылаҟны аҷыдалкаатә ҭагылазаашьа алагаларазы адҵа ҟасҵоит. Абасала ахҭысқәа рыҿиара атәы Ашәарҭадара Ахеилак аҟны ҳалацәажәахьеит».